# ज्ञान प्रबोधिनी : स्त्री शक्ती प्रबोधन (ग्रामीण)

वार्षिक वृत्त-२०२३-२४

आर्थिक स्वावलंबन वाढवणे

* बचतगट

**ज्ञान प्रबोधिनीने मार्गदर्शन केलेल्या जिजामाता प्रबोधन केंद्राच्यावतीने ६० गावात १८०** बचत गट चालू आहेत. मासिक बचत किमान १०० रू. पासून २०००/- रू. करणारे गट आहेत. सर्व गट एकूण १४ विभागाशी जोडलेले आहेत. दरवर्षी मार्च अखेर गटांचा हिशोब केला जातो.या वर्षीची गटांत झालेली उलाढाल तक्ता.

* **स्वयंरोजगार: स्वयंरोजगारासाठी या वर्षी संपदा, हरित ऊर्जा शेती प्रकल्प, स्वाधार प्रकल्पातील काही भाग व ४ केंद्रांवर चालणारा धनश्री प्रकल्प असे ४ प्रकल्प चालू होते.**

**संपदा :** सोंडे हिरोजी,सोंडे सरपाले, सोंडे माथना, वडगाव झांजे, सुरवड, दामगुड आसनी, मंजाई आसनी, भागीनघर, सोंडे कारले या ९ गावांमध्ये चालू असणाऱ्या संपदा प्रकल्पासाठी १४ बचत गट स्थापन केले. सर्व गटांमध्ये मिळून २३४ महिलांचा समावेश आहे. १४ गटांचा मिळून संपदा विभाग सुरू केला. ९ गावांतून ८१ महिला लहान व्यवसाय करणाऱ्या उद्योजिका तयार झाल्या. आपल्या प्रयत्नाने ३५ महिला २०,०००/- ते २५,०००/- रु. मिळवणाऱ्या झाल्या. १४ बचत गटांच्या माध्यमातून ६४ महिलांना २१,७९,५००/- रु. चे उद्योगासाठी खेळते भांडवल देण्यात आले. सायबेज कंपनीच्या अर्थ साहायातून हा प्रकल्प चालतो.

**गावांमध्ये कौशल्य प्रशिक्षणे :** यावर्षी ६० स्वयंरोजगार प्रशिक्षणे गावागावात घेतली. ४५९ महिला सहभागी होत्या. स्वयंरोजगाराची विशेष कौशल्य प्रशिक्षणे २२ झाली व त्यामध्ये २३४ महिलांनी लाभ घेतला.

**विक्री व्यवस्था :** महिलांनी केलेल्या उत्पादनांची विक्री करण्यासाठी ३९ स्टॉल लावले. त्या माध्यमातून ४,४२,२९४/- रु. ची विक्री झाली. तसेच डाएटकिट मधून ४,२७,५००/- रु. चे उत्पादन केले. या शिवाय अन्य मार्गांनी गटांनी ५,२१,३५७/- रु. ची विक्री केली.

**शेतसहल अनुभव**: या अंतर्गत ८० पर्यटक शेट सहलीला येऊन गेले.

प्रकल्प अंतर्गत १४१ लोकांचे आर्थिक कागदपत्रे चोख करण्याचे काम केले त्यात आधारकार्ड, पॅन कार्ड काढणे/ लिंक करणे अशी कामे झाली.

**हरित ऊर्जा प्रकल्प** : या प्रकल्पाचे हे दुसरे वर्ष! आडवली, असकवडी मार्गासानी या वेलहयातील ३ गावातील 33 शेतकऱ्यांनी मिळून १०३ प्लॉटवर ४४ एकर जमिनीवर १२ ते १४ फूट उंच वाढणारे नेपियर गवत लावले. या निमित्ताने १३ एकर पडीक जमीन वापरली गेली. सर्व शेतांना पाणी दिले, गवताची कापणी केली. प्रकल्पाचा भाग म्हणून ५० कुटुंबांना आधुनिक चुली वाटप केले. या प्रकल्पात कापणी केलेल्या गवतापासून इंधन कांडी बनवायला गटातील महिला शिकल्या. त्यानी मार्च महिन्यापर्यन्त ३ टन इंधनकांडीचे उत्पादन केले. उद्योग करायला गावात भाड्याने शेड घेतली. ऑफिस बांधकाम केले. त्याठिकाणी गावकऱ्यांच्या ४० गुरुवारी बैठका झाल्या. गावकऱ्यांच्या सहभागाने चालू असणाऱ्या या प्रकल्पाचे काम हरित उर्जा महिला बचतगट बघत आहे. कुठल्यातरी प्रकारे १०५ जणांना प्रकल्पाचा थेट लाभ मिळाला. कोणाची जमीन लागवडीखाली आली तर कोणाची मोटार पाणी द्यायला वापरली. कोणाचा ट्रक्टर मशागत करायला वापरला तर कोणाला मजुरीची रक्कम मिळाली. कमीतकमी २४,००० ते जास्तीतजास्त १,१२,०००/- अशी रक्कम गावकर्यांना मिळाली. ग्लोबंट इंडिया लिमिटेड या कंपनीच्या CSR चा पाठिबा या कामासाठी मिळाला आहे.

**धनश्री प्रकल्प :** धनश्री प्रकल्प हा **शिवापूर केंद्र, नसरापूर केंद्र, आंबवणे केंद्र व वेल्हे केंद्र या केंद्रांवर प्रशिक्षणासाठी चालणारा व विक्रीसाठी पुणे केंद्राची मदत घेणारा प्रकल्प आहे.** या वर्षी चारी केंद्रांवर मिळून **२२४ महिलां**साठी **१९ प्रकारची प्रशिक्षणे** घेतली. त्यानंतर काहींनी व्यावसायिक तत्वावर उत्पादन सुरु केले. यामध्ये शिवण वर्ग, पार्लर वर्ग, मसाले, शिवणाच्या प्रकारातले बाळंत विडा, स्लिंग पर्स, बटवे बनवणे, मण्याचे आकाश कंदील, तर कवेलिंगचे दिवे बनवणे व वाळणे असे होते. एकूण वर्षभरात **२३३८५ रु. ची विक्री** झाली आहे. दर महिन्याला या प्रकल्पाची त्या-त्या केंद्रावर बैठक होते.

**रामसिता पुराणिकतंत्र निकेतन :** तंत्रनिकेतनात वर्षभरात ९ प्रकारचे कौशल्य प्रशिक्षण घेतली. नाचणी पापड, राखी प्रशिक्षण, गौरी गणपती हार, मण्याचे आकाशकंदील, महिरप, चॉकलेट मोदक, शिवण वर्ग, थ्रेडचे दागिने, क्विंलींग रांगोळी या प्रशिक्षणांना मिळून ४१ महिला सहभागी झाल्या. यातील ऑर्डर घेऊन काम करून देणाऱ्या १० महिलाआहेत. या शिवाय तंत्रयनिकेतनात भरतनाट्यंचा वर्गही चालू आहे.

तंत्रनिकेतनात गेल्यावर्षी १,६४,१२०/- रू.ची स्वयंरोजगारांची उलाढाल झाली.

याशिवाय एक नवा विषय हाताळला तो म्हणजे आधुनिक चुली असेंबल करणे व त्यांची दुरुस्ती करणे. या वर्षी असे काम २७३ चुलींसाठी केले.

नसरापूर केंद्रातून १५० पर्स, ६० क्वील्लिंग दिवे, ४० मोबाईल स्टॅन्ड, १३ भरतकाम ड्रेस, ४ शिवण ड्रेस,१२ उभे क्वील्लिंग दिवे असे **एकूण ४९,५०० रु.** ची विक्री झाली.

हा प्रकल्प ज्ञान प्रबोधिनी फौंडेशन, अमेरिका यांच्या अर्थ्साहायातून झाला.

**विक्रीची जोड:** आर्थिक स्वयंपूर्णतेसाठी महिलांनी केलेल्या उत्पादनाला विक्रीची जोड आवश्यक आहे. राम सीता तंत्र निकेतनमध्ये केलेल्या उत्पादनाची रु. १,२९,६८९/-, संपदा प्रकल्पातून संपदा गटाने १३,९०,९०१/- रुपयांची विक्री केली स्वाधार १,१४,५३०/-रु. तर अन्य सर्व केंद्रांवर मिळून रु. ६,०९,४४५/- विक्री केली. महिलांनी केलेल्या उत्पादनाच्या विक्रीतून मिळालेल्या पैशामुळे महिलेच्या हातात रक्कम खेळती रहाते. यामुळे ती अनेकदा कुटुंबाची निर्णयकर्ती होते ग्रामीण महिलेचा आत्मसन्मान वाढतो म्हणून आपण या गोष्टी जाणीवपूर्वक करतो.

**स्वाधार प्रकल्प** : ज्ञान प्रबोधिनी आणि छाया ( chaaya strategic advisor) यांच्या संयुक्त विद्यमाने आणि कोफोर्ज च्या आर्थिक साहायातून गेल्या ३ वर्षांपासून वेल्ह्यातील पसली खोर्यातील तीन ग्रुप ग्राम पंचायातीतील ११ गावांमध्ये हा प्रकल्प चालू आहे. स्थानिक अर्थव्यवस्थेला चालना मिळावी हा मूळ हेतू. वृत्त कालावधील शिक्षण, आरोग्य, उपजिविका, पर्यावरण आणि ग्रामपंचायत अशा विषयावरील कामे झाली.

**शिक्षण :** मुलांमधील शारीरिक आणि बौद्धिक विकासास पोषक खेळ आणि विविध उपक्रमांमधून १० गावांमधील १२ सायंकालीन दले चालू आहेत. त्यात १८० मुळे सहभागी आहेत. आठवड्यातून २ दिवस प्रत्यके दीड तास उपक्रम चालतो. गृहभेटी, पालक सभा , आर्थिकदृष्ट्या गरजू विद्यार्थ्यांना शालेय साहित्य वाटप असे उपक्रम दलांवर झाले. ६० मुलांचे २ दिवसांचे शिबीर झाले. कोलंबी , नाळवट आणि वारोती गावातील २ मुलांची पुण्याला सहल गेली८ गावातील २८ मुला मुलीनी भोर येथील मरेथोन मध्ये सहभाग घेतला.

**स्वयंरोजगार व उद्योजकता :** १० गावातील महिलांचे बचत गट स्थापन झाले असून महिलांनी १४ प्रकारच्या वस्तू बनविण्याचे प्रशिक्षण देण्यात आले. यात विविध प्रकारचे लाडू बनविणे, भजनी नाचणी सत्व फराळ, पापड तसेच मेणबत्ती कागदी पिशव्या आणि गांडूळखत बनविण्याचे प्रशिक्षण झाले. महिलांनी पदार्थ बनवून विक्रीसाठी पाठवायला सुरुवात केली आहे.१४,५३०/- रकमेचा फराळ विकला.मावळ भागात पावसाळ्यात येणाऱ्या पर्यटकांसाठी २ गावांमध्ये stall सुरु केले.

**पर्यावरण** : डॉ. मेधावी राजवाडी आणि डॉ. अमृता जोगळेकर यांच्या मार्गदर्शनाखाली स्थानिक युवांच्या मदतीने गाववार बैठकी घेऊन वनस्पती, प्राणी,पक्षी यांच्या माहितीचे संकलन करण्याचे काम सुरु झाले आहे. त्यावर आधारित **‘कोलंबीची जैव विविधता’ हे पुस्तक** प्रकाशित झाले आहे. विद्यार्थी, विद्यार्थिनी आणि नागरिक अशा ७०० जणांची पर्यावरण वारी देखील काढण्यात आली. यासाठी कोफोर्ज कंपनीच्या दिप्तीताई आणि त्यांचे सहकारी उपस्तीत होते.

**इकोमेला :** शहरातील लोकांना ग्रामीण जीवनाचे परिचय व्हावा, विविध रानभाज्यांची ओळख व्हावी, गावातील महिलांसाठी स्वयंरोजगाराची संधी उपलब्ध व्हावी म्हणून या मेळ्याचे आयोजन केले होते. stallवर भाकरी व रान भाजीची उपलब्धी असा कार्यक्रम होता. भाज्यांची विक्री देखील झाली. २६ महिलांनी जेवण व नष्ट बनवली. ३२ ठिकाणांहून१८२ व्यक्ती सहभागी झाल्या.

**इतर :** ११ गावातील १०४ कुटुंबाना सुधारित चुली वाटप, नेपियर गवतापासून इंधन कांडी बनविण्याचा प्रयोग करण्यासाठी १५ शेतकर्यांकडे नेपियर लागवड, ८० प्रकारच्या शोभेच्या वनस्पती व काही औषधी वनस्पतींची अनुक्रमे निगडे आणि वारजे येथे लागवड, अत्यंत दुर्गम गावांना जेथे १ ते २ महिने वीज उपलब्ध नसते अशा १५ कुटुंबाना सौर दिव्यांचे वाटप करण्यात आले.

**उपजिविका :** डॉ. शुक्ल या पशु वैद्यकीय अधिकाऱ्यांच्या मार्गदर्शनाखाली मासिक शेळीपालन प्रशिक्षण झाले. स्थानिक पातळीवर लसीकरण आणि औषधोपचार सुरु असून शेळीपालन करत असणाऱ्या शेतकऱ्यांचा एक शेलीपाल्क संघ स्थापन झाला आहे. १० गावातील कुकुटपालन करणाऱ्या कुटुंबासोबत या विषयामध्ये दर ३ महिन्यांनी कोंबड्यचे लसीकरण झाले **आदर्श ग्रामपंचायत** कशी असते हे पहावे आणि या विषयातील कामाची माहिती घ्यावी यासाठी १७ सरपंच व ग्रामपंचायत सदस्य यांची हिवरे बाजार येथे आदर्श सरपंच मा. पोपटराव पवार यांची भेट आयोजित केली.

* **आरोग्य :**
* **बालआरोग्य तपासणी :** याचे नवजात शिशू तपासणी ( ० ते १ वर्ष ) व १ ते १४ वर्षे वयोगटातील तपासणी अशा दोन गटातून तपासणी होते. गावातून ४६ मुलाांचा घरोघरी जाऊन पाठपुरावा करण्यात आला. त्यामध्ये बाळाचे वजन, उांची, डोक्याचा घेर, दंडाचा घेर यांची नोंदणी केली जाते. यावर्षी वाल आरोग्य तपासणी ७ गावातून एकूण ३७८ मुलाांसाठी करण्यात आली. यात ज्यांना पुढील तपासणीची गरज वाटली त्यांचे अनुधावन घेण्यात आले
* **डोळे तपासणी** : दर महिन्याला वेगवेगळ्या गावांमध्ये मोतीबिंदूचे संभाव्य रुग्णांची तपासणी केली जाते. ज्यांना मोतीबिंदू आहे अशा रुग्णांची शस्त्रक्रिया शिरवळ येथील कमला मेहता रुग्णालयात केले जाते. शस्त्रक्रिया व तपासणी मोफत केली जाते. या वर्षी ७ कॅम्प मधून २६५ जणांची तपासणी झाली व ६ जणांची शस्त्रक्रिया झाली. रुग्णांचे कोणतेही प्रश असतील तर त्यांना शिरवळ मेहता रुग्णालयात पाठवले जाते.
* HPV तपासणी : महिलांच्या आरोग्यामध्ये गर्भाशयाच्या कर्करोगाचे प्रमाण मोठ्या प्रमाणात असते. यासाठी महिलांची कर्करोग पूर्व तपासणी झाली तर ज्या महिलांना संभाव्य धोका आहे अशा महिलांची पुढची तपासणी आणि उपचार वेळेवर करता येतील. यासाठी गावातल्या महिलांसोबत पहिल्यांदा या विषयाची जाणीव जागृती डॉक्टरांच्या सोबतच्या त्यांच्या सत्रात होते. त्यानंतर अशी तपासणी करून घेण्यासाठी तयारी दर्शविणाऱ्या महिलांची तपासणी केली जाते. दीनानाथ मंगेशकर रुग्णालयात त्याचे नमुने तपासले जातात व ज्यांना गरज आहे त्यांच्यावर उपचारही तिथेच होतात. या विषयावर महिला पटकन तपासणीसाठी तयार होत नसल्याने डॉक्टर त्यांच्याशी सविस्तर बोलतात आणि त्यांच्या सर्व प्रश्नांची समाधानकारक स्पष्टीकरणे दिली जातात.

|  |  |  |  |  |  |
| --- | --- | --- | --- | --- | --- |
| क्र | तपशील | रुग्णसंख्या  | गावे  | अनुधावन  | शस्त्रक्रिया/ तज्ज्ञ सल्ला |
| १ | गरोदर महिला तपासणी  | ४०४  | ७५  | ३६ | - |
| २ | बाल आरोग्य तपासणी  | ४६५  | १०  | १५  |  १५ |
| ३ | दाताची (३४ तपासणी शिबिरे )  | २८४  | ७०  | - | - |
| ४ | डोळे तपासणी  | ३५६ | ९ |  ६ | ६ |
| ५ | कर्करोग पूर्व तपासणी  | १०५ | ३५  | ६  | २  |
|  |  |  |  |  |  |

**किशोरींसाठी हिमोग्लोबिन वाढ प्रकल्प**

हिमोग्लोबिन हा सुदृढ आरोग्याचा एक महत्त्वाचा घटक म्हणून हिमोग्लोबिन वाढ प्रकल्प हा उपक्रम १ जानेवारी ते ३१ मार्च २०२४ या काळात वेल्ह्यातील ९वीच्या ४६ किशोरींसाठी केला. पहिल्याच दिवशी हिमोग्लोबिन किती आहे हे समजण्यासाठी शासकीय रचनेतून रक्ततपासणी केली.तपासणीमध्ये असे लक्षात आले की सगळ्यात कमी७.४ होते तर सगळ्यात जास्त १५.१ होते. जवळ जवळ २५% किशोरी अशा होत्या की वाढत्या वयामध्ये ज्यांचं हिमोग्लोबिन कमी आहे. त्यांना गोळी चालू केली. सर्वच मुलींना सोमवार ते शुक्रवार असे आठवड्यातले ५ दिवस पोषक आहार दिला. त्यामध्ये मेथी, पालक, बिट याचे पराठे, राजगिरा लाडू, शेंगा लाडू दिले. त्यानंतर पुन्हा त्यांचे हिमोग्लोबिन तपासले.आज रोजी सर्व मुली चांगल्या गटात आल्या आहेत.

**ज्वाला प्रकल्प :** गेल्या वर्षभरात नऊ गावातून एकूण ७७ चुली वाटप केल्या. या वर्षभरात चुलींची विक्री दोन प्रकल्पाअंतर्गत झाली. या चुलींसाठी एकूण आठ टन इंधन वाटप केले यापैकी काही इंधन आपण तयार केले व काही विकत आणले होते. प्रकल्पात एकूण सात जणींचा गट काम करतो. या वर्षभरात एकूण ४१ चुली दुरुस्तीसाठी आल्या व त्या दुरुस्ती करून त्या व्यक्तींपर्यंत ही पोहोचवल्या. सरपण आणण्याचे काम कमी झाले व गॅसही कमी लागतो हे सांगितले. एका अंगणवाडी ताईं शाळेचा भात पण आपण दिलेल्या चुलीवर करतात व हा भात गॅसपेक्षा लवकर व चविष्ट होतो हेही सांगितले. बऱ्याच घरांमध्ये वयस्कर आजीआजोबा आहेत त्यांना लाकूड फाटा गोळा करणे शक्य नसल्याने आपल्या चुलीचा फायदा होत आहे, अशी माहिती पाठपुरावा करताना लक्षात आली. या चुलीच्या वापरामुळे वृक्षतोड कमी झाली व पर्यावरणाचा ऱ्हास कमी झाला आहे.

* **समूहगुण विकसन**
* **किशोर - किशोरी विकास उपक्रम :** कल्याण, कुसगाव, वर्वे, कुरूंगवडी या गावातील शाळेत ८वीच्या वर्गावर जुलै २०२३ ते फेब्रुवारी २०२४ या कालावधीत विद्याव्रताच्या १८ तासिका घेतल्या. तासिकांमध्ये श्रिया संस्थेमधून योगशिक्षक व प्रबोधिनीच्या माजी विद्यार्थिनींचा सहभाग होता.

**विद्याव्रत संस्कार कार्यक्रम:** दिनांक ३ फेब्रुवारी २०२४ या दिवशी ११० चार शाळेतील विद्यार्थी-विद्यार्थिनी व सहनिवासातील ६ मुली अशा ११६ विद्यार्थी-विद्यार्थिनींचा विद्याव्रत संस्कार शिवनेरी मंगल कार्यालय, वरवे येथे झाला. या कार्यक्रमास ३ शाळेतील शिक्षक, पुण्यातून नियमित विद्याव्रताची सत्र घ्यायला येणाऱ्या गटातून ६ जण उपस्थित होते. प्रमुख पाहुणे म्हणून स्वामी अनंत दासजी (इस्कॉन मंदिर) मुलांना आशीर्वाद देण्यास उपस्थित होते. पूर्वतयारीचे निवासी शिबिर सज्जनगडावर घेतले होते. या शिबिराला पूर्वी विद्याव्रत घेतलेले कल्याण गावातले ताई-दादा आले होते.

**विद्याव्रत जोपासना :** १० मार्च २०२४ या दिवशी विद्याव्रत घेतलेल्या मुलांना आनंदमयकोशाचा उपक्रम, सेवा म्हणून गावातील शेतकऱ्यांची भाजी पुण्यात विक्री करण्याचा अनुभव देणे असा प्रथमच प्रयोग केला. कुरुंगवडी, वर्वे, कुसगाव या तीन शाळेतील १० मुलांनी पुण्यातील सोसायटीमध्ये एकूण १०८००/- रुपयाची भाजी विक्री एका दिवशी ३ स्टॉलवर मिळून केली.

* युवती विकास

**युवोन्नती प्रकल्प :** या वर्षी १६ ते २५ वयोगटातील ३३ विद्यार्थिनींसाठी युवोन्नती प्रकल्प घेण्यात आला. २० गावांमधून आलेल्या या युवतींना वेगवेगळ्या प्रकारची कामे करायला देऊन त्यातून त्यांच्या विविध कौशल्याना उठाव यावा अशी योजना करण्यात आली. एकुण १२ प्रशिक्षणामधून संवाद कौशल्य, गावपातळीवर १ली ते ७वीच्या विद्यार्थ्यांसाठी ३ तासांच्या मेळाव्याचे नियोजन करणे आणि मेळावा ४१ गावांमध्ये जाऊन घेणे असे केले. ३३ पैकी ६ युवतींनी आनंदी शिक्षणाचे प्रशिक्षण घेतले.

**अभ्यास सहल :** युवतींची मुंबई विधान भवनास भेट देण्यासाठी अभ्यास सहल काढली त्यावेळी मंत्रालाय पहिले, तेथील कामकाज समजावून घेतले.

**बँकिंग क्षेत्राविषयी माहिती** : श्री . भूषण कोळेकर यांनी बँकिंग क्षेत्रात जाण्याची इच्छा असणाऱ्या व B com ची पदवी घेतलेल्या मुलींसाठी एक मार्गदर्शक सत्र घेतले. सोंडे सरपाले, कोंढावळे या दोन गावातील ६ युवती या मार्गदर्शनासाठी सहभागी झाल्या होत्या.

**संगणक प्रशिक्षण वर्ग :** वेल्ह्यात १३ युवतींचा संगणक वर्ग झाला. या १३ जणींची पुणे विद्यापीठाची ऑनलाईन परीक्षा पुणे प्रबोधिनीत झाली. सगळ्या चांगल्या मार्कांनी पास झाल्या

* नेतृत्व
* **नवदिशा नेतृत्व प्रकल्प :** वेल्हेतालुक्यातीलदुर्गमगावातीलमहिलाप्रतिनिधींसाठीनवदिशा नेतृत्व प्रकल्प झाला. महिन्यातून एकदा प्रकल्पाची प्रशिक्षण बैठक वेल्हे कार्यालयात झाली. त्यात २५ गावच्या २५ महिला प्रतिनिधी येतात. ह्या वर्षी प्रकल्पाचा भाग म्हणून बहुतेक गावात मेळावे घेतले, स्वयंरोजगार कौशल्य प्रशिक्षण वर्ग घेतले, सगळ्या जणींएकत्र पुण्यात येऊन केरळ फाईल्स सिनेमा सुद्धा पाहिला.

**कौंटुबिक हिंसाचार**: नेतृत्व प्रकल्पातील गटाला माहीती असावे म्हणून वेल्हे पोलिस स्टेशन मधल्या सपना भुरुख ह्या महिला पोलीस आल्या होत्या. वेल्हे भागात महिला व मुलीं संदर्भात खुप केस पोलिस स्टेशनला येतात, त्या कशा पध्दतीने हाताळल्या जातात यांची माहिती त्यांनी दिली. अन्याय करणारा जेव्हढा दोषी तेव्हढाच अन्याय सहन करणारही दोषी असतो असे त्यांनी सांगितली.

* **नवरात्र मेळावे :** ह्या वर्षी ५७ गावात मेळावे झाले. सर्व गावात मिळून १२८५ महिला सहभागी झाल्या. यापैकी १३ गावात पहिल्यांदाच मेळावा घेण्यात आला. ६८ महिलांनी मिळून हे मेळावे घेतले. २९ गावात मेळाव्याचा भाग म्हणून मेळाव्याला आलेल्या ६२३ महिलांची हिमोगलोबईन तपासण्यासाठी रक्त तपासणी केली.
* **उर्मी प्रकल्प** : वाजेघर भागात उर्मी प्रकल्प सुरू केला. स्वयंरोजगार प्रशिक्षण झाले त्यातून खाद्य पदार्थ करून विकले. वर्षभरात साधारण एक लाख रूपयांची विक्री झाली.
* वंचित विकास
* **जास्वंद गिरीकन्या मुलींचा सहनिवास वेल्हे : यंदा** ८ नवीन प्रवेश व आधीच्या २० मुली मिळून २८ मुलीं निवासात राहून शिकल्या. ज्यामुलींना शालेय शिक्षणासाठी रोज किमान १२ किलोमीटर चालावे लागते अशा दुर्गम २० गावातून नाममात्र शुल्क देऊन, मुली निवासात रहातात. आपल्या निवासात राहून त्या शाळा-कॉलेजला जातात. निवांसातील मुलीना अभ्यासातही मार्गदर्शन मिळत असल्यामुळे सर्व मुली समाधानकारक गुण मिळवून पुढील इयत्तेत गेल्या. मुलींचा सर्वांगीण विकास व्हावा व त्यांची स्वप्ने मोठ्ठी व्हावीत यासाठी जाणीवपूर्वक योजना आखली जाते. शनिवार शाळा हा साप्ताहिक उपक्रम त्यासाठी राबवला जातो. यावर्षी हार्मोनियम शिकून १२ जणींनी गांधर्व महाविद्यालयाची पेटीची पहिली परीक्षा दिली. परीक्षेत चांगले गुण मिळवून उत्तीर्ण झाल्या.

**पुणे दर्शन सहल -** ५ वी ते ९ वीच्या १३ मुलींच्याची प्रभाताई इनामदार यांनी पुणे दर्शन सहल काढली. त्यात पुण्यातील साउर्थन कमांड म्युझियम पाहून ७ युद्धांची माहिती घेतली. त्यानंतर रुबी हॉल ते छत्रपती संभाजी उद्यान पर्यंत मेट्रो प्रवास केला. झुपूर्झा म्युझियम मधले कला दालनही पाहिले.

**मुंबई सहल :** सहनिवासात राहाणाऱ्या युवतींची मुंबईला सहल काढली होती. ११ युवती, ३ ताई असा १४ जणींचा गट सहभागी झाला होता. सहलीत पहिली भेट विधान भवनाला दिली. विधानभवनाचे सर्व कामकाज कसे चालते? विधान भवनाच्या शेजारी मंत्रालय आहे युवतींनी तेही पाहीले. प्रबोधिनीच्या स्पर्धा परीक्षा केंद्राच्या माजी विद्यार्थिनी धनश्रीताईं या मंत्रालयात कार्यरत आहेत त्यांनी संपूर्ण मंत्रालय फिरून दाखवले. राज्याचा कागदोपत्री सर्व कारभार कुठून चालविला जातो याची सर्व माहिती दिली.

त्या नंतर मुंबईची वैशिष्ट्ये असणारे नेहरु तारांगण, सायंस सेंटर, गेट वे ऑफ इंडिया असेही पाहून गट वेल्ह्याला परतला. प्रबोधिनीच्या शिक्षण प्रणालीमध्ये अनुभव सहली, क्षेत्र भेटी यांना अनन्यसाधारण महत्व आहे. असे शिक्षण आपल्या वेल्ह्यातील निवासात रहाणाऱ्या ग्रामीण मुलींचे सुद्धा आवर्जून केले जाते. यामुळे त्यांची स्वप्ने मोठी होण्यास नक्की मदत होते.

1. या वर्षी प्रथमच निवासाच्या ५ देणगीदारांना त्यांच्या घरी जाऊन भेटून दिवाळी निमित्त निवासातील मुलींनी केलेल्या क्विलिंगच्या पणत्या व बेसनाचे लाडू अशी कृतज्ञतेची भेट दिले.
2. रथसप्तमी निमित्त निवासातील प्रत्येक मुलीने ५० सूर्यनमस्कार घातले.
3. **राखी बनवून सैनिकांना पाठवणे :** वेल्हे सहनिवासातील ४० मुलींनी स्व हस्ते राखी तयार केली सोबत सैनिक दादांना हिंदीतून पत्र लिहून सोबत जोडले. राख्या रक्षाबंधन पूर्वी २ दिवस अगोदर नेव्ही मधील कॅप्टन मोहन दामले यांच्याकडे पोहचवल्या. रक्षाबंधनदिवशी मुलींनी पाठवलेल्या राख्या बांधून रक्षाबंधन सण साजरा केला. राखी बांधतानाचे व मुलींनी लिहिलेली पत्र वाचतानाचे फोटो पाठवायला हे सैनिक विसरले नाहीत.
4. **गणपतीसाठी ग्रामीण भागातील मुलींचे पथक :** पुण्यात पथक उतरून अनेक वर्षे झाली असली तरी ग्रामीण भागात हे चित्र अजूनही दुर्मिळच. गेल्या २ वर्षांपासून सुरुवातीला ग्रामदेव्तेसामोरच्या मिरवणुकीत आणि आता गणेशोत्सवाचा मिरवणुकीत मुलीनी वादनासह पूर्ण पथक सादर केले. मुलीनी पायंडा पडणारे बनले पहिजे या आदरणीय आप्पांच्या शिकवणीतील एक गोष्ट मुली करू शकल्या !
5. **स्कॉलरशिप**-यावर्षी निवासातील एकूण दहा जणांना ५६,०००/- रुपये शिक्षणासाठी देण्यात आले.
6. **कामाची संधी** -निवासातील ११ युतीने कातकरी प्रकल्पात काम करण्याची तसेच निवासातील पाचवी ते नववीच्या मुलींचे अभ्यासाचे तास घेण्याची संधी घेऊन स्वतःचा शिक्षणाचा काही खर्च स्वतः केला.

**यंदाचे वर्ष निवासाचे दशकपूर्तीचे वर्ष असल्याने काही वेगळे कार्यक्रमही घेतले ज्यामध्ये**

1. **निवासाच्या माजी विद्यार्थीनी मेळावा** : निवास सुरु केल्यापासून आजपर्यंत ४१ गावातून ९३ मुली शिकून गेल्या. त्यांना मेळाव्याला बोलावले होते त्यापैकी मेळाव्याला २२ युवती आल्या काहीची लग्ने झाली आहेत तर काही नोकरी करत आहेत काही पदव्युत्तर शिक्षण घेत आहेत. सगळ्यांनी निवासाबद्दल मनोगत व्यक्त केले. केवळ निवासात राहिल्यामुळे पुढे त्यांना काय संधी मिळाल्या, संपर्काचा उपयोग झाला तेही मोकळेपणाने मांडले. एकेकीचे बोलणे ऐकताना निवासामुळे त्यांची आयुष्य किती बदलली हे ऐकणाऱ्या तायांच्या लक्षात येत होते.
2. **पालकांची प्रबोधिनी परिचय सहल** : पालकांसाठी पुण्यातील ज्ञान प्रबोधिनी वास्तू परिचय सहल काढली. १८ पालक या सहलीसाठी आले होते. पुणे प्रबोधिनीत असणारा आपला स्त्री शक्ती प्रबोधन ग्रामीण हा विभाग, छात्र प्रबोधन विभाग, पाणलोट विभाग, मानसशास्त्राचा अभ्यास हे संशोधन विभाग पाहिले. आणि प्रबोधिनीच्या कामाची माहिती सांगितली. या परिचय सहलीत आपली मुलगी कुठल्या संस्थेमध्ये शिकते आहे याची ओळख झाली.
3. **शिष्यवृत्ती :** गेल्या वर्षी २३ मुलीना ३.१८ लाख शिष्यवृत्ती वाटप केली. त्यात शास्त्र शाखेला गेलेल्या मुलींना निगवेकर सरांच्या स्मरणार्थ दिलेल्या निधीतून ही शिष्यवृत्ती दिली गेली.
* **एकल महिला :** वेल्हे तालुक्यातील एकल महिलांसाठी आपण काम करतो. यात विविध सरकारी योजनांची माहिती त्यांना देणे आणि त्या योजना त्यांच्यापर्यंत पोहोचण्यासाठी मदत करणे असे आपण करत आहोत. आजवर ४० लक्ष रुपयाहून अधिक रक्कम अशा महिलांच्या खात्यावर आपल्या प्रयत्नातून जमा झाली आहे. कुंदाताई खंडाळकर त्यासाठी महिलांना कागदपत्राच्या पूर्ततेसाठी मदत करतात.

वृत्त कालावधीत आञोंली गावात ३६ महिलांचे वैयक्तिक माहीतीचे फॉर्म भरून घेतले. कमी वयात एकल झालेल्या महिलांची सगळ्यात जास्त संख्या या गावात आहेत म्हणून त्याच गावात मेळावा घेण्याचे ठरवले. जवळच्या गावातून ही महिला आल्या होत्या.

**सहल:** एकल महिलांची सहल वाई,पाचगणी, महाबळेश्वर,प्रतापगड या ठिकाणी गेली१५ महिला सहलीसाठी आल्या.एकल झाल्यापासून कधीच घराबाहेर गेलो नव्हतो. संस्थेने सहल काढली म्हणून बाहेर पडण्याची हिम्मत केली असे आलेल्या महिलांनी सांगितले. २ जणी सहलीला आल्या पण सहलीचे पैसे भरणे शक्य होत नव्हते त्यांना प्रत्येकी १०००/- रू.ची मदत संस्थेतून केली.

**कागदपत्रे व योजनांचे काम :** वर्षभरात मिळून संजय गांधी निराधार योजनेचे =१० फॉर्म भरून सादर झाले. तहसिलल उत्पन्न दाखला = ८ श्रावणबाळ योजना=३ हयातीचा दाखला=१०अशी कामे झाली. संजय गांधी निराधार योजनेचे रु. ११०० दरमहा महिलेच्या खात्यावर जमा होतात. तसेच मुले लहान असतील तर त्यांच्या शिक्षणासाठी पैसे मिळतात.

**खेळते भांडवल=**३ एकल महिलांना मिळून ४५०००/- रु. खेळते भांडवल दिले आहे.

शासन आपल्या दारी या योजनेचे शिबीर वेल्हे येथे झाले .११ जणींचे हयात असलेले फॉर्म भरून ते टपालाने जमा केले. हयात असलेले फॉर्म दरवर्षी भरून द्यावे लागतात.

पिंपरी गावातील एकल महिलेला शिलाई मशिन देणगीतून मिळाले आहे. त्यावर तिला दरमहा रु. ५,०००/- चा स्वयंरोजगार उपलब्ध होत आहे.

**कातकरी विकास प्रकल्प**

 २०१७-१८ या वर्षी सुरु केलेल्या या प्रकल्पात शिक्षण, आरोग्य, रोजगार, आर्थिक साक्षरता, शासकीय योजना, व्यसनाधीनता, अंधश्रद्धा असे एकूण ७ विषयांवर काम चालते. या वस्त्यांवरएकूण काम करणाऱ्या मार्गदर्शिका/प्रशिक्षिका या १९ जणी आहेत. २०२३-२०२४ या वर्षी मालवली, कोंढवली, धानेप, अडवली, अंबवणे, चेलाडी या ६ वस्त्यांवर नियमित व ९ वस्त्यांवर प्रासंगिक काम केले.

1. **शिक्षण :** कातकरी समाजातील मुलांनी शिक्षणाच्या प्रवाहात यावे, चांगल्या सवयी लागाव्यात, कौशल्य विकसित व्हावीत म्हणून वेल्हे तालुक्यातील ६ वस्त्यांवर मुलांसाठी वेगवेगळ्या सत्रांचे नियोजन करण्यात आले. **एप्रिल २०२३ ते मार्च २०२४ या कालावधीत एकूण २९४ सत्रे मुलांसाठी घेण्यात आली.** याचबरोबरगंमत खेळ, आषाढी एकादशी, दिवाळी, बालजत्रा, विज्ञान अशा वेगवेगळ्या विषयांवर वर्षभरात ५ मेळावे घेण्यात आले. यानिमित्ताने **नियमित गोट्या आणि पत्ते खेळणाऱ्या मुलांना नवनवीन खेळ खेळता आले, इतर समाजातील मुलांबरोबर आषाढी एकादशी कार्यक्रम साजरा झाला, बालजत्रेचा अनुभव मुलांनी पहिल्यांदाच घेतला तर खेळातून विज्ञान प्रयोग मुलांना करून बघता आले.** तसेच वर्षभरात एक **सहल** व एक **शिबिर** घेण्यात आले. या सहलीचा व शिबिराचा मुख्य उद्देश हा मुलांना शाळेत जाण्याची आवड निर्माण व्हावी असा होता. त्यामुळे मुला-मुलींचे वसतिगृह बघणे, स्वच्छता फिल्म पाहणे, गटचर्चा, गटकार्य, हस्तकौशल्य, शाळा भेट असे विषय घेण्यात आले. यानिमित्ताने वर्षभरात ९ वस्त्यांवरील ५-१५ वयोगटातील १३० मुले-मुली या सगळ्या उपक्रमांमध्ये सहभागी झाली.
2. **आरोग्य :** चेलाडी वस्तीवर **सकस आहार उपक्रम** पहिल्यांदाच राबवण्यात आला. या उपक्रमात ८३ मुले-मुली सहभागी झाली. यानिमित्ताने मुलांना एक वेळचा पोटभर खाऊ मिळाला, वस्तीवरील पालक मुलांच्या शारिरीक वाढीकडे लक्ष देत नसल्याने आपण दिलेल्या आहारामुळे किमान फरक लक्षात आला, दररोज आहार देण्याआधी मुलांनी अंक उजळणी म्हणावी असा आग्रह धरल्यामुळे मुलांचे १ ते ७० पर्यंतचे अंक पाठ झाले. तसेच वस्त्यांवरील लोकांचे शारिरीक स्वच्छतेकडे दुर्लक्ष होते त्यामुळे त्वचेचे आजार होताना दिसतात. म्हणून आपण ४ वस्त्यांवर परिसर स्वच्छता, कचरा व्यवस्थापन, सांडपाणी व्यवस्था या विषयांवर काम केले.
3. **रोजगार :** कोंढवली, मालवली या २ वस्त्यांवर रोजगारासंदर्भात १९ जणांसाठी मार्गदर्शन सत्रे घेण्यात आली. तसेच या दोन्ही वस्त्यांवर बांबू प्रशिक्षण वर्ग घेण्यात आला. या वर्गात १४ युवक-युवती सहभागी झाले. असा त्यांच्यासाठी वस्तीवर पहिल्यांदाच वर्ग झाला.
4. **शासकीय कागदपत्रे व योजना :** १३ वस्त्यांवरील ३१६ लोकांचा कागदपत्रांचा सर्व्हे करून १०लाभार्थ्यांना कागदपत्रे काढून देण्यात देण्यात आली.
5. **आर्थिक साक्षरता :** मालवली वस्तीवर मासिक १०० रुपये बचत करणारे २ बचत गट सुरु आहेत. या गटांमध्ये एकूण २७ महिला आहेत.
* **विस्तार हिरकणी**

**हिरकणी विस्तार प्रकल्प** : ०-६ वयोगटात ज्यांची मुले आहेत अशा माता पालिकांचे प्रशिक्षण म्हणजे हिरकणी प्रकल्प! यंदा हिरकणी प्रकल्पाचे ११ वे वर्ष होते. दरवर्षी प्रमाणे यंदाही भोर तालुक्यातील १६ गावात हिरकणी सत्र झालीच. त्या शिवाय हिरकणी उपक्रमाचा विस्तार करायचा ठरवला होता. या निमित्ताने विविध केंद्रांवर हिरकणी सत्राची सुरुवात झाली. ४ महीने चालणाऱ्या या उपक्रमात उद्घाटन व समारोप सोडून माता पालिकांसाठी ६ प्रशिक्षण सत्राचे नियोजन केलेले असते. या सत्रांमध्ये काय घ्यायचे? याचा अनुभवातून सिद्ध झालेला अभ्यासक्रम तयार केला. सगळीकडे सारखेच प्रशिक्षण दिले जावे म्हणून प्रशिक्षण पुस्तिका तयार केली. सगळ्यात महत्वाचे म्हणजे अशी प्रशिक्षणे देऊ शकणारा स्थानिक भाषेत बोलणारा १८ प्रशिक्षिकांचा गट या वर्षी वेल्हे भागात तयार झाला. त्या शिवाय प्रत्येक केंद्रांवर जाऊन प्रशिक्षण घेतल्याने तेथेही असा पहिल्या टप्प्याचा गट तयार झाला. त्या सगळ्या म्हणजे ३३ जणींनी मिळून ३५ ठिकाणी ४६३ माता पालिकांसाठी हिरकणी सत्र घेतली. या सर्व विस्ताराच्या माध्यमातून या वृत्त कालावधीत प्रशिक्षित झाल्या. हिरकणी प्रकल्प गेली १० वर्षे सुरु असून मागील दहा वर्षात आप ९८६ मातांपर्यंत पोहोचलो आहोत.

क्र. केंद्र जबाबदारी प्रशिक्षकसंख्या ठिकाण सहभागी माता

१ भोर शामल दसवडकर ३ १६ २१०

२ सोलापूर प्रमिला जाधव ८ ६ ७०

३ हरळी जाई घोडके २ ३ ३५

४ चिपळूण स्वाती मुसळे ३ १ २२

५ साळूम्ब्रे शालन गोसावी २ ३ ४५

६ मुळशी (कातकरी) किर्ती कोंडे ८ ४ ५५

७ शिक्रापूर सुनीता करकुड ७ २ २६

 **३३ ३५ ४६३**

**एकुण ३३ प्रशिक्षिकांनी ३५ ठिकाणी ४६३ जणींसाठी सत्रे घेतली.**

**रोटरी क्लब ऑफ पुणे पार्वती**

**मुळशी तालुक्यातील कातकरी महिलांसाठी हिरकणी उपक्रम** लहान मुलांच्या बुद्धीचा विकास ० ते ६ वयोगटात सगळ्यात जास्त होते. त्याकाळात मुलांच्या सोबत माता असतात. म्हणून मातांना मुलांच्या शैक्षणिक-बौद्धिक विकासासाठी काय करावे असे शिकवले तर उपयुक्त होईल असे वाटल्याने ‘हिरकणी’ नावाने माता प्रशिक्षण प्रकल्प देण्यात आले. मुळशी तालुक्यातील कातकरी वस्तीतील मतांसाठी कृती सत्राच्या माध्यमातून वर्षभर महिन्यातून एकदा असे हे सत्र घेण्यात आले.

**नवी उमेद प्रकल्प** नवी उमेद हा प्रकल्प भोर व वेल्हा भागात चालु आहे.हा प्रकल्प नव विवाहीत महिलांसाठी आहे. लग्न झाल्यानंतर कागदोपत्री आणि सरकारच्या दृष्टीत आपले अस्तित्व यावे यासाठी काही बदल मुलीला आणि तिच्या पालकांना करावे लागतात. कधी कधी हे बदल वेळेत न केल्याची मोठी किमत द्यावी लागते. त्यासाठी तरुणपणीच अशा व्यक्तींना कायदेविषयक माहिती देण्याचे काम नवी उमेद या प्रकल्पात केले जाते. लग्नानंतर आधार कार्ड वरील नाव बदलणे,पॅन कार्ड वरील नाव बदलणे,लग्न केल्याचे प्रमाणपत्र असणे, रेशन कार्डला नवे नाव लावणे,बँक खाते असेल तर त्यावरील नाव २०० जनीचे माहितीचे फॉर्म भरण्यात आले तर २५ जणीची प्रत्यक्षात कामे झाली.

**विशेष वृत्त**

**एखादीच शाब्बासकी समाधान देऊन जाते!**

 होळकर जयंती निमित्ताने काल महिला व बाल विकास विभागाकडून ग्राम पंचायतीतून ‘पुण्यश्लोक अहिल्यादेवी होळकर पुरस्कार’ देण्यात आला. गावासाठी धडपडणारी गावातील कार्यकर्तीचा गावातच सत्कार करायचा असा कार्यक्रम करायचा असा आदेश होता. बहुतेक कार्यक्रम अचानक ठरले. ज्ञान प्रबोधिनी स्त्रीशक्ती प्रबोधन विभागाच्या गावातच राहून स्त्रीयांच्या प्रबोधनाचे काम करणाऱ्या पुढील १२ कार्यकर्त्यांना मिळाला. आशा शिंदे, कुंदा खंडाळकर, उज्वला डांगे, सुमन जानकर, मनिषा शिळीमकर, सुमनताई शिंदे, हर्षदा झांजे, मनिषा करंजकर, रुपाली जाधव, राणी सुतार, सुनीता महाडिक, जयश्री शिळीमकर या वर्षी पहिल्यांदाच हा पुरस्कार देण्यात आला. शाल, नारळ, मुख्यमंत्री, उपमुख्यमंत्री, महिला बालकल्याण मंत्री यांच्या सहिचे प्रमाणपत्र आणि स्मृती चिन्ह असे पुरस्काराचे स्वरुप! गावात काम करणाऱ्या या कार्यकर्त्यांची नावे गावाने ठरवली. याचा अर्थ तिचे  नेतृत्व गावाने स्विकारले आहे अशी पावती मिळाली!****

**संगीत वर्ग**

**परिणीता मराठे**

( संचालिका, गांधर्व महाविद्यालय, पुणे )

स्त्री शक्ती प्रबोधन विभागात वेल्ह्याच्या परिसरात जाऊन काम करायला जून २०२०च्या सुमारास सुरुवात केली. पेपर क्विलिंग च्या विविध वस्तूंचे निरनिराळ्या गावात प्रशिक्षण देताना लक्षात आले की त्या भागात संगीत कलेचे काही विशेष वातावरण नाही. माझी संगीतातील पदवी आहे त्याचा काही उपयोग या भागातील स्थानिकांसाठी करून घेता येईल का असा विचार मनात आला आणि सुवर्णा ताईं पाशी तो व्यक्त केला. संगीत हे सर्व सामान्य माणसापासून ते थोरा मोठ्यांपर्यंत सर्वांच्या आयुष्याचा एक अविभाज्य आनंद दायी घटक आहे. त्यामुळे त्याचे शास्त्र शुद्ध प्रशिक्षणही जर दिले तर त्यातून मिळणारा आनंद वृद्धिंगत होऊ शकतो ही या उपक्रमा मागची एक प्रामाणिक भावना.

 निवासातील मुलींपासून सुरुवात करायचे निश्चित झाले आणि २५ नोव्हेंबर २०२१ पासून स्त्री शक्ती प्रबोधन संचालित वेल्हे येथील जास्वंद गिरीकन्या सहनिवास येथे संगीत प्रशिक्षणाचा श्री गणेशा केला. ३५ मुलींपैकी १५जणींनी गायन आणि संवादिनी (हार्मोनियम)चे शिक्षण घेण्यास उत्साहाने सुरुवात केली. आठवड्यातून एक दिवस मंगळवार किंवा गुरुवार मी जाऊ लागले. वाराचे वेळेचे फारसे बंधन माझ्यावर नव्हते त्यामुळे सातत्य राहण्यास मदत झाली.

निवासातील मुलीं व्यतिरिक्त आजूबाजूच्या गावातील स्थानिकांनाही या वर्गाचा फायदा करून देता येईल का असा विचार आला त्यालाही सुवर्णा ताईंनी होकार दिला त्यामुळे सर्व अगदी सहज सुकर झाले. अश्विनी ताई ठाकर आणि तृप्ती ताई यांच्या मदतीने पूर्वतयारी करून ६ मार्च २०२२ पासून अंबवणे आणि वेल्हा येथे ‘**सूरश्री संगीत वर्गाची**’ सुरुवात झाली. या प्रकल्पा करिता गांधर्व महाविद्यालय, पुणे या संस्थेनी १५ संवादिनी वापरण्यास दिल्या तसेच माझे अमेरिका स्थित विद्यार्थी श्री आनंद गोरे यांनी या उपक्रमासाठी ४०० USD आणि त्यांच्या कंपनीने ४०० USD असे अर्थ साहाय्य दिल्यामुळे २ नवीन संवादिनी आणि६ छोटे की बोर्ड घेता आले. त्यामुळे प्रत्येक विद्यार्थ्याला स्वतंत्र वाद्य उपलब्ध होऊ शकले. या बरोबरच शिवापूर येथील राम सीता पुराणिक केंद्रात भरत नाट्यम वर्गही सुरु करण्यात आला. तेथे ११ मुलींनी शिकण्यास सुरुवात केली. मानसी काळे या प्रबोधिनीच्या २०१७ च्या विद्यार्थिनीने ही जबाबदारी अगदी आनंदाने स्वीकारली. स्वाती ताई शिंदे अजूनही या वर्गाची जबाबदारी सांभाळत आहेत.(सध्या ५/६ जणी भरत नाट्यम नियमित शिकत आहेत. त्यातील दोघी डिसेंबर २०२४ मध्ये प्रारंभिक भरत नाट्यम परीक्षा देणार आहेत.)गांधर्व महाविद्यालय पुणे येथील कै बाबुराव पुसाळकर संगीत गुरुकुल मधील, कार्तिक नसवाले आणि करण होनमाने(अंध विद्यार्थी) हे दोन विद्यार्थी कमवा शिका योजने अंतर्गत येथे संगीत शिक्षण देऊ लागले.अंबवणे येथे पारवडी, मार्गासनी, अंबवणे, करंजावणे, सोंडे सरपाले अशा ५ गावातून १५ तर वेल्हे येथे १७ विद्यार्थ्यांनी गायन व संवादिनी चे शिक्षण घेण्यासाठी प्रवेश घेतला. अंबवणे वर्गाची जबाबदारी सविता ताई आणि वेल्हे वर्गाची शैलाताईंनी आनंदाने स्वीकारली.

आवडीने मनापासून सराव करून ज्यांनी परीक्षा देण्याची तयारी केली त्या ६महाविद्यालयीन युवती जुलै २०२२ मध्ये भारतीय संगीत प्रसारक मंडळाचे गांधर्व महाविद्यालय, पुणे यांची प्रारंभिक संवादिनी ही परीक्षा उत्तम गुण मिळवून उत्तीर्ण झाल्या. त्यांच्या कडून प्रेरणा घेऊन डिसेंबर २२मध्ये अजून ६जणी आणि जुलै २३ मध्ये अजून ६ जणी अशा एकूण १८ मुलीनी प्रारंभिक संवादिनी चे प्रमाणपत्र प्राप्त केले. महिलांच्या मेळाव्यात देहाची तिजोरी या अभंगाचे मुलींनी सादरीकरण केले. शाळेतही एक दोन जणींनी गाणी वाजविली. हळू हळू मुलींमध्ये वाद्या विषयी आवड निर्माण झाल्यावर आणि पाया थोडा तयार झाल्यावर जन गण मन हे राष्ट्रगीत, सुखकर्ता दुखहर्ता, ही गणपतीची आरती, देहाची तिजोरी हा अभंग शिकविला. जुलै २३ मध्ये पुण्याच्या प्रबोधिनीत आषाढी कार्यक्रमात एका गटानी ‘तुझी आण वाहिन गा देवराया’ ही धून ही सादर केली.

मुलींचा उत्साह आणि प्रगती बघून त्यांना अजून प्रोत्साहन मिळण्याच्या उद्देशाने जुलै २०२४ मध्ये आषाढी एकादशी आपण वेल्ह्यातील नवीन वास्तुतच का करू नये असे वाटले. या कल्पनेचेही स्वागतच झाले आणि प्रतिभाताई, सुरज दादा, कुंदाताई यांचे उत्स्फूर्त सहकार्य लाभले. निवासातील शालेय मुली, महाविद्यालयीन युवती, कार्यकर्त्या अशा विविध गटांकडून ४/५ अभंग धून बसवून घेतल्या. सर्वांनी त्यासाठी विशेष मेहनत घेतली. त्या दिवशी विठ्ठल रखुमाई ची मूर्ती, रांगोळी, पताका असे पवित्र मंगलमय वातावरण प्रतिभाताईंच्या मार्ग दर्शनाखाली सर्व निवासातील मुलींनी अतिशय उत्साहाने तयार केले. या कार्यक्रमात आपल्या मुली कार्यकर्त्या यांच्या बरोबर स्थानिक कलाकारांनाही अभंग सादरीकरणाची संधी देण्यात आली. गांधर्व महाविद्यालय पुणे च्या संगीत गुरुकुल मधील विद्यार्थी विद्यार्थिनींच्या अभंग गायन, वादन आणि अभंगावर सादर केलेल्या नृत्याने कार्यक्रमाची सांगता झाली.

सुरुवातीला समोर यायला बोलायला लाजणाऱ्या मुली आता दोन अडीच वर्षांनी मोकळे पणाने बोलायलालागल्या आहेत. त्यांना काय शिकायची इच्छा आहे ते व्यक्त करू लागल्या आहेत. लय आणि सुराची त्यांची समज बऱ्यापैकी वाढली आहे. भेट द्यायला आलेल्या पाहुण्यांना पण वाजवून दाखवल्यामुळे त्यांचा आत्मविश्वास वाढला आहे.

काही काळ स्थानिकांसाठीचा खंडित झालेला वर्ग वेल्हा येथे ऑगस्ट २०२४ पासून पुन्हा सुरु करत आहोत. ग्रामीण भागातील सांस्कृतिक विकास तसेच नागरिकांच्या व्यक्तिमत्व विकासास या संगीत वर्गाचा नक्कीच हातभार लागेल अशी खात्री आहे. आषाढी च्या मुहूर्तावर सुरु झालेल्या संगीत कार्यक्रमाची शृंखला द्वैमासिक विविध सांस्कृतिक सांगीतिक कार्यक्रम करून चालू ठेवण्याचा मानस आहे.

या सर्व संगीत वर्गास सर्वांचा सकारात्मक प्रतिसाद मिळाला याचे मोल विशेष आहे. आपल्याकडे जे आहे ते वाटून त्याचा आनंद सर्वांना घेता आला पाहिजे या शिकवणुकीचे काही प्रमाणात अनुसरण करण्याची संधी सुवर्णा ताईंनी मला दिली त्याबद्दल त्यांचे मनःपूर्वक आभार!

|  |  |  |  |  |  |
| --- | --- | --- | --- | --- | --- |
|  |  | **देणगीदारांची यादी****कालावधी - (१ एप्रिल २०२३ ३१ मार्च २०२४ )** |  |  |  |
|  |  |  |  |  |  |
|  | **रक्कम** | **देणगीदार यादी** |  |  |  |
| १ | ५०१ | वेद दलसुख मुंद्रा |  |  |  |
| २ | १,००० | वंदना भास्कर म्हस्के  |  |  |  |
| ३ | १,००१ | मनीषा गरुड  |  |  |  |
| ४ | २,००० | सीमा समीर सोनसळे  |  |  |  |
| ५ | ३,००० | आर्या मुरलीधर बापट  |  |  |  |
| ६ | ४,०००  | मुग्धा बापट  |  |  |  |
| ७ | ५,००० | संजीवनी कुलकर्णी  |  |  |  |
| ८ | ५,००० | सागर रमाकांत चुरी  |  |  |  |
| ९ | ५,००० | प्रकाश केशव कुलकर्णी  |  |  |  |
| १० | ५,००० | ममता त्रिंबक महाबळ |  |  |  |
| ११ | ५,००० | घनश्याम भिडे  |  |  |  |
| १२ | ५,००० | गायत्री अनंत सेवक  |  |  |  |
| १३ | ५,००० | धनंजय बाळकृष्ण वडेर  |  |  |  |
| १४ | ५,००० | अनंत बाळकृष्ण ढवळे |  |  |  |
| १५ | ५,००० | अमित मुकुंद गोडबोले  |  |  |  |
| १६ | ५,१०० | राजेश बगरेचा |  |  |  |
| १७  | ९,००० | कॅप्टन मोहन दामले  |  |  |  |
| १८ | १०,००० | वर्षा विकास नाडकर्णी  |  |  |  |
| १९ | १०,००० | सुनीती तुळापुरकर |  |  |  |
| २० | १०,००० | सुहास कडलसकर |  |  |  |
| २१ | १०,००० | स्मिता सुधीर खरे  |  |  |  |
| २२ | १०,००० | शुभांगी रमेश राव  |  |  |  |
| २३ | १०,००० | रोहिणी जोशी  |  |  |  |
| २४ | १०,००० | राहुल लिमये  |  |  |  |
| २५ | १०,००० | नागेश चाटेकर |  |  |  |
| २६ | १०,००० | अल्का पटवर्धन  |  |  |  |
| २७ | १०,००० | अभया दत्तात्रय टोळ |  |  |  |
| २८ | ११,००० | श्रिया टिळक  |  |  |  |
| २९ | १५,००० | सुहासिनी सदाशिव बिवलकर  |  |  |  |
| ३० | १५,००० | सुचेता माणिकर  |  |  |  |
| ३१ | १५,००० | शिवानी राजेंद्र पाटणकर  |  |  |  |
| ३२ | १८,९०० | रश्मी सतीश गोखले  |  |  |  |
| ३३ | २०,००० | विनायक प्रभाकर खांडवे |  |  |  |
| ३४ | २१,००० | अनघा बागुल  |  |  |  |
| ३५ | २५,००० | संहिता राम लेले  |  |  |  |
| ३६ | २५,००० | पद्मजा जोशी  |  |  |  |
| ३७ | २५,००० | मंजुषा लिमये  |  |  |  |
| ३८ | २५,००० | जिव्हाळा फौंडेशन |  |  |  |
| ३९ | २५,००० | जितमन्यु अनुजकुमार गांधी  |  |  |  |
| ४० | २५,००० | डी. व्ही. ब्रम्हे अंड सन्स सेल्स अंड सर्विस प्रा. लिमी.  |  |  |  |
| ४१ | २५,००० | बी.लक्ष्मीदेवी राव  |  |  |  |
| ४२ | २७,०१५ | आरती निलेश चव्हाण  |  |  |  |
| ४३ | ४०,००० | सोनाली रितेश जयस्वाल  |  |  |  |
| ४४ | ४०,००० | डॉ. रसिका राकेश गुप्ता |  |  |  |
| ४५ | ५०,००० | सरिता जयंत भट |  |  |  |
| ४६ | ५०,००० | रविंद्र यशवंत आपटे  |  |  |  |
| ४७ | ५०,००० | अमित अरुण कुलकर्णी  |  |  |  |
| ४८ | ६६,००० | मिलिंद दर्प |  |  |  |
| ४९ | ९२,००० | प्रज्ञा मंदार गोडबोले  |  |  |  |
| ५० | १,००,००० | वरून जयंत वस्ता |  |  |  |
| ५१ | १,००,००० | उमदा समाज विकास प्रतिष्ठान  |  |  |  |
| ५२ | १,००,००० | ब्रिगे. रविंद्र रामराव पळसोकर  |  |  |  |
| ५३ | १,०५,८०० | Khushbu Charitable Turst |  |  |  |
| ५३ | ३,६९,६५९ | रोटरी क्लब पुणे गांधीभवन  |  |  |  |
| ५५ | ३,५०,०००  | अमरेंद्र कृष्णाजी जोशी  |  |  |  |
| ५६ | ४,१२,५०० | HEALTHEDGE TECHNOLOGIES INDIA PVT LTD |  |  |  |
| ५७ | ६,८०,००० | ना. ग. परांजपे प्रतिष्ठान  |  |  |  |
| ५८ | ६,८६,१५८ | AGGREKO ENERGY RENTAL INDIA PRIVATE LTD |  |  |  |
| ५९ | ८,८५,००० | BOSTON SCIENTIFIC TECHNOLOGY AND ENGINEERING SERVICES PVT.LTD |  |  |  |
| ६० | ९,००,७२० | Cybage Asha Trust |  |  |  |
| ६१ | २२,००,००० | GLOBANT INDIA PVT. LTD. |  |  |  |
| ६२ | ४७,००,००० | Coforge Business Process Solutions Private Limited |  |  |  |
|  | **१,२४,६६,३५४** | **एकुण**  |  |  |  |